ปัจจัยความเสี่ยง

ปัจจัยความเสี่ยงที่มีนัยสำคัญต่อผลต่อการดำเนินงานของบริษัทฯ มีดังนี้

1.  บริษัท หาดทิพย์ จำกัด (มหาชน) เป็นผู้ผลิตและจำหน่ายผลิตภัณฑ์น้ำอัดลมเฉพาะใน 14
    จังหวัดภาคใต้ จึงได้รับผลกระทบโดยตรงจากเหตุความรุนแรงใน 3
    จังหวัดภาคใต้และบางท้องที่ในจังหวัดสงขลา
    ที่เกิดขึ้นต่อเนื่องมาหลายปีและยังไม่มีท่าทีจะยุติลง
    ภาวะการณ์ดังกล่าวได้ส่งผลกระทบต่อการท่องเที่ยว การลงทุน สภาวะการจ้างงาน
    เป็นผลให้การค้าซบเซา กำลังซื้อลดลง ไม่มีการลงทุนเพิ่ม ซึ่งปัจจัย
    ทั้งหมดนี้เป็นความเสี่ยงที่ส่งผลกระทบต่อยอดขายและความสามารถในการทำกำไรของบริษัทฯ

2.  ความเสี่ยงจากการเปลี่ยนพฤติกรรมของผู้บริโภคจากกระแสความใส่ใจในสุขภาพ
    ทำให้ผู้บริโภคหันไปนิยมดื่มผลิตภัณฑ์ non-carbonated ที่เป็นเครื่องดื่มเพื่อสุขภาพมากขึ้น

3.  ความสามารถในการทำกำไรลดลง
    เนื่องจากการเปลี่ยนแปลงแนวโน้มความต้องการของผู้บริโภคจากการบริโภคเครื่องดื่มในบรรจุภัณฑ์ชนิดคืนขวด
    (returnable bottles) ซึ่งมีกำไรต่อหน่วยสูง มาเป็นเครื่องดื่มในบรรจุภัณฑ์ชนิดไม่คืนขวด
    (non- returnable bottles) มีช่องทางการจำหน่ายผ่านร้านค้าประเภท Modern
    Trade และ Convenience Store ซึ่งมีกำไรต่อหน่วยน้อยกว่า
    เนื่องจากมีอำนาจในการต่อรองสูง โดยราคาถูกกำหนดโดยคู่ค้าในกรุงเทพฯ
    โดยตลอดระยะเวลา 6-7 ปีที่ผ่านมาผลิตภัณฑ์ชนิดคืนขวด (returnable
    bottles)มียอดขายลดลงต่อเนื่องทุกปี แต่ในทางกลับกันยอดขายผลิตภัณฑ์ one-way
    (non- returnable bottles) ก็มียอดขายเพิ่มขึ้นอย่างต่อเนื่องเช่นกัน
    เนื่องจากการขยายตัวของร้านค้าส่งค้าปลีกสมัยใหม่และผู้บริโภคนิยมเข้าไปจับจ่ายใช้สอยในร้านค้าประเภทนี้

4.  ความสามารถในการทำกำไรลดลงจากต้นทุนการผลิตที่เพิ่มขึ้น ในขณะเดียวกันบริษัทฯ
    ไม่สามารถปรับราคาจำหน่ายให้สอดคล้องกับต้นทุนการผลิตที่เพิ่มสูงขึ้นได้
    เนื่องจากผลิตภัณฑ์น้ำอัดลมเป็นสินค้าที่อยู่ในรายการเฝ้าติดตามและกำกับดูแลโดยกรมการค้าภายใน
    กระทรวงพาณิชย์

5.  การแข่งขันด้านราคาที่รุนแรง โดยเฉพาะในตลาดค้าส่งค้าปลีกสมัยใหม่ (Modern Trade)
    ระหว่างบริษัทฯ กับบริษัทคู่แข่ง อีกทั้งความเสี่ยงจากสินค้าเลียนแบบ ได้แก่ Big Cola
    ที่ขายในราคาต่ำ ซึ่งปัจจุบันสามารถแย่งส่วนแบ่งตลาดได้มากขึ้น

6.  ความเสี่ยงจากข้อจำกัดในการขยายตลาด เนื่องจากบริษัทฯ มีเขตการจำหน่ายเฉพาะ 14
    จังหวัดภาคใต้เท่านั้น ขณะที่คู่แข่งสามารถจำหน่ายได้ทั่วประเทศ
    ขนาดของกิจการจึงแตกต่างกันมาก ทำให้คู่แข่ง
    มีต้นทุนการผลิตต่ำ และมีเงินทุนที่มากกว่าในการใช้นโยบายทางการตลาดในการลด แลก แจก
    แถม
    เพื่อขยายตลาดของตน

7.  เนื่องจากเครื่องดื่มน้ำอัดลมเป็นสินค้าตามฤดูกาล โดยมียอดความต้องการสูงในช่วงฤดูร้อน
    บริษัทฯ จึงมีความเสี่ยงที่จะประสบกับภาวะกำลังการผลิตไม่เพียงพอในช่วงฤดูร้อน
    และมีกำลังการผลิตเหลือ
    เกินความต้องการในช่วงฤดูกาลอื่น

8.  สำหรับความเสี่ยงด้านอัตราดอกเบี้ย ความเสี่ยงด้านเงินตราต่างประเทศ
    ความเสี่ยงด้านสินเชื่อ ตลอดจนความเสี่ยงจากการขาดสภาพคล่อง
    สามารถอ่านรายละเอียดได้จากหมายเหตุประกอบงบการเงินข้อ 26
    และในหัวข้อคำอธิบายและวิเคราะห์ฐานะการเงินและผลการดำเนินงานข้อ (ง)

แนวทางการดำเนินการเพื่อรองรับปัจจัยที่อาจมีผลกระทบต่อผลการดำเนินงานของบริษัท

1.  เพิ่มประสิทธิภาพในขบวนการผลิตเพื่อลดความสูญเสีย พยายามควบคุมต้นทุนการผลิต
    และค่าใช้จ่าย
    ในการดำเนินงาน ตลอดจนปรับโครงสร้างของสินค้าที่จำหน่าย (product mix)
    ให้เหมาะสมตาม BPPC (Brand, Pack, Price and Channel)

2.  พัฒนาช่องทางการขาย
    มองหาโอกาสในการสร้างยอดขายและกำไรในตลาดเดิมและตลาดใหม่ๆ
    เพื่อตอบสนองความต้องการของลูกค้า

3.  ลดต้นทุนในการกระจายสินค้าด้วยการพัฒนารูปแบบการกระจายสินค้า
    เพื่อให้สินค้าส่งถึงลูกค้าได้
    อย่างรวดเร็ว ทันความต้องการ ด้วยต้นทุนการขนส่งที่ต่ำลง
    ซึ่งรูปแบบการกระจายสินค้าของบริษัทฯ
    ได้ปรับเปลี่ยนจากการใช้รถขาย 100% มาเป็นการผสมผสานระหว่างการบริการด้วยรถขาย
    ระบบ
    pre-sale และระบบศูนย์ช่วยกระจายสินค้า (MDC ~ Manual Distribution Center)
    ขึ้นอยู่กับสภาพตลาดในแต่ละพื้นที่

4.  พัฒนาระบบ IT เพื่อให้ผู้ใช้งานสามารถวิเคราะห์ข้อมูลได้รวดเร็วและแม่นยำมากยิ่งขึ้น
    เพื่อให้ฝ่ายบริหารมีข้อมูลที่น่าเชื่อถือในการนำไปใช้วางแผนงานและใช้ในการตัดสินใจ

5.  ยึดนโยบายในการสร้างความสัมพันธ์ที่ยั่งยืนกับลูกค้าและหน่วยงานภายนอกที่เกี่ยวข้องอย่างต่อเนื่อง
    เพื่อสร้างความเข้าใจและมั่นใจในตัวบริษัทฯ ว่ามีมาตรฐานทั้งในด้านคุณภาพและการบริการ

ด้วยแนวทางการรองรับข้างต้น และการให้ความสำคัญกับการบริหารความเสี่ยงขององค์กร บริษัทฯ
จึงมั่นใจว่าจะสามารถดำเนินงานต่อไปในอนาคตให้บรรลุวัตถุประสงค์และเป้าหมายกำหนดไว้ได้